MKMVA sê Ramaphosa se presidensie is ‘onwettig’Sibusiso Radebe, Nandi Rweqana en Keith Sogovu, lede van MKMVA se uitvoerende komitee (6 Februarie 2018) Foto: Getrude Makhafola/ANA Terwyl die beleërde pres. Jacob Zuma poog om in die Uniegebou aan te bly voor die staatsrede, het sy ondersteuners aangevoer dat die huidige ANC-president Cyril Ramaphosa ŉ “onwettige leier” is. In ŉ sterk bewoorde brief aan die ANC se nasionale uitvoerende komitee (NUK), het Umkhonto we Sizwe se veteranevereniging (MKMVA) Dinsdag Ramaphosa daarvan beskuldig dat hy gefinansier word deur “magte wat teen die fundamentele doelwitte van die party gekant is”. Die veterane het ook beweer Ramaphosa het probeer om Zuma te vergiftig. “Ons is verras en geskok dat ŉ lid, wat eers in 1991 by die ANC aangesluit het, verhef is, met die ondersteuning van banke, groot ondernemings en wit beheerde media. Ons leiers in ballingskap het ons gewaarsku om versigtig te wees vir leiers wat uit niet uit sal verskyn en die beweging weg sal lei van sy doelwitte,” lui die brief. Hulle baseer hul bewerings op die inhoud van Gayton McKenzie, leier van die Patriotiese Alliansie, se boek, Kill Zuma – By Any Means Necessary. McKenzie skryf in die boek dat Ramaphosa, ŉ voormalige leier van die vakbondfederasie Cosatu, oor die jare heen “beheer” word deur wit sakeleiers, om seker te maak dat hul belange bevorder word. “Ramaphosa is hul skepping en gunsteling. Dit is voorwaar rede tot kommer en genoeg rede om ernstig sy lidmaatskap en leierskap van die ANC te bevraagteken. Hy is verskuldig aan wit monopoliekapitaal en hulle sal verseker op sy knoppie druk – as hulle dit nie reeds gedoen het nie, en hy is dit aan hulle verskuldig.” Kebby Maphatsoe, leier van die MKMVA, is ook adjunkminister van die departement van verdediging en militêre veterane. Hy is ŉ vurige ondersteuner van Zuma. Maphatsoe het homself Maandag egter van die mediakonferensie gedistansieer. Die vier NUK-lede wat die media Dinsdag toegespreek het, het Maphatsoe daarvan beskuldig dat hy die MKMVA dadelik verlaat het ná Ramaphosa as die nuwe leier van die ANC verkies is. Hulle het gesê Maphatsoe het “sy deuntjie verander” nadat daar ooreengekom is dat hul brief aan die ANC, met die kritiek teen Ramaphosa, verlede maand by die NUK se agenda ingesluit moes word. Sibusiso Radebe, lid van die MKMVA se uitvoerende komitee, het gesê die rede vir Maphatsoe se skielike ommekeer is moontlik omdat hy nie sy kabinetspos onder Ramaphosa wil verloor nie. Maphatsoe het verlede jaar in Desember, tydens die ANC se verkiesingskonferensie, openlik Nkosazana Dlamini-Zuma, voormalige voorsitter van die Afrika-Unie-kommissie, ondersteun om by Zuma oor te neem. “Ons almal weet Kebby het al gesê dat hy nie Ramaphosa ondersteun nie. Hy het self, nog voor die konferensie, gesê dat Ramaphosa nie kwalifiseer om die ANC te lei nie. Dit is dalk reg om te sê dat hy dit nou doen sodat hy sy werk kan behou. Dis interessant dat hy sy ommekeer gemaak het net nadat die uitslae van die konferensie bekend gemaak is,” het Radebe gesê.